ପଶ୍ଚିମ ବଡ଼ଚଣାରେ ବେଆଇନ ମାଙ୍କଡ଼ା ଖାଦାନ
ଚଣ୍ଡିଖୋଲ,୨୪ା୬(ଡି.ଏନ.ଏ.): ଦର୍ପଣ ତହସିଲ ଅନ୍ତର୍ଗତ ପଶ୍ଚିମ ବଡ଼ଚଣା କୁହାଯାଉଥିବା ପ୍ରାୟ ୪ଟି ପଞ୍ଚାୟତରେ ବ୍ୟାପକ ବେଆଇନ ମାଙ୍କଡ଼ା ଖାଦାନ ଚାଲୁଛି। ଯେଉଁଦିନ ତହସିଲ ତରଫରୁ ଚଢ଼ାଉ କରାଯାଉଛି ସେହି ଦିନଟି ଖାଦାନ ବନ୍ଦ ରହୁଥିବାବେଳେ ଅନ୍ୟଦିନ ଖାଦାନରେ ବ୍ୟାପକ କାରବାର ହେଉଛି। ପଥର ମାଫିଆମାନେ ଦୀର୍ଘ ୧ ମାସ ହେବ ସକ୍ରିୟ ହୋଇ ଉଠିଛନ୍ତି। ବୈରୀ ଥାନା ପାଖଦେଇ ଚୋରା ମାଙ୍କଡ଼ା ଗାଡ଼ିଗୁଡ଼ିକ ଯାଉଥିବାବେଳେ ପୋଲିସର ନୀରବତା ସାଧାରଣରେ ସନ୍ଦେହ ସୃଷ୍ଟି କରିଛି। ଏହି ତହସିଲ ଅଧୀନ ବୈରୀ, ଅମିୟଝରି, ନିମଡ଼ିହ, ବରଗଡ଼ା ଓ ଶାଳପଡ଼ା ଆଦି ସ୍ଥାନରେ ୧୦ରୁ୧୨ଟି ବେଆଇନ ଖାଦାନ ଚାଲୁଛି। ତହସିଲ ତରଫରୁ ବୈରୀର ଗୋଟିଏ ବେସରକାରୀ ଜାଗାରୁ ମାଙ୍କଡ଼ା ଖନନ ପାଇଁ ଅନୁମତି ପ୍ରଦାନ କରାଯାଇଥିବାବେଳେ ଏହାର ସୁଯୋଗ ନେଇ ମାଫିଆ ବିଭିନ୍ନ ସ୍ଥାନରୁ ଖାଦାନ ସୃଷ୍ଟି କରି ଖନନ କରୁଛନ୍ତି। ମେଶିନ ସାହାଯ୍ୟରେ ରାତିଅଧରେ ଦୈନିକ ଶହଶହ ଟ୍ରିପ୍ ମାଙ୍କଡ଼ା ଖନନ କରାଯାଇ ବାହାରକୁ ଚାଲାଣ କରାଯାଉଛି। ଏପରି କି କେତେକ ସ୍ଥାନରେ ମାଙ୍କଡ଼ା ପଥରକୁ ଗଚ୍ଛିତ ରଖାଯାଇ ସୁବିଧା ସୁଯୋଗ ଦେଖି ଚାଲାଣ କରାଯାଉଛି। ଗୋଟିଏ ବେସରକାରୀ ଜମିକୁ ଅନୁମତି ଦିଆଯାଇଥିବା ବେଳେ ମାଫିଆ ଜଙ୍ଗଲ ଜମି ଓ ସରକାରୀ ଜମିରୁ ମଧ୍ୟ ପଥର ଖନନ କରୁଛନ୍ତି। ଗତ ସପ୍ତାହରେ ଏ ସମ୍ପର୍କରେ ଅଭିଯୋଗ ପାଇ ଦର୍ପଣ ତହସିଲଦାରଙ୍କ ସ୍ବତନ୍ତ୍ର ସ୍କ୍ବାଡ୍ ଚଢ଼ାଉ କରି ୩ ଟ୍ରକ୍ ଓ ଗୋଟିଏ ଜେସିବି ମେଶିନ ଜବତ କରିଥିଲା। ତେବେ ଏଭଳି ଚଢ଼ାଉକୁ ନଜର ରଖି ମାଫିଆ ରାସ୍ତା ଉପରେ ଲୋକଙ୍କୁ ଠିଆକରି ରଖୁଛନ୍ତି ଏବଂ ସେମାନେ ତହସିଲ ତରଫରୁ ଚଢ଼ାଉ ହେବାର ଖବର ପାଇ ସଙ୍ଗେସଙ୍ଗେ ସୂଚନା ଦେଉଛନ୍ତି। ବୈରୀ ରେଞ୍ଜ ଅଫିସ ଓ ଥାନାଠାରୁ ମାତ୍ର ଏକ କିଲୋମିଟର ଦୂରରେ ଏଭଳି ବେଆଇନ ଖାଦାନ ଚାଲୁଥିବା ବେଳେ ବିଭାଗୀୟ ଅଧିକାରୀ ଏହା ଜାଣିଥିଲେ ମଧ୍ୟ ନୀରବତା ଅବଲମ୍ବନ କରୁଛନ୍ତି।  
ସୂଚନା ଥାଉକି, ୨୦୧୧ ମସିହାରେ ତତ୍କାଳୀନ କେନ୍ଦ୍ରାଞ୍ଚଳ ରାଜସ୍ବ ଆୟୁକ୍ତ ଅରବିନ୍ଦ ପାଢ଼ୀ ବେଆଇନ ମାଙ୍କଡ଼ା ଖାଦାନ ଚାଲୁଥିବା ନେଇ ଖବର ପାଇ ଆସିଥିବାବେଳେ ସେତେବେଳେ ୪ଜଣ ସରକାରୀ କର୍ମଚାରୀଙ୍କୁ ଏଥିରେ ସମ୍ପୃକ୍ତି ଥିବାନେଇ ନିଲମ୍ବିତ କରିଥିଲେ। ବନବିଭାଗ ଓ ରାଜସ୍ବ ବିଭାଗର ଏହି ୪କର୍ମଚାରୀଙ୍କୁ ନିଲମ୍ବିତ ହେବାପରେ ସେଠାରେ ସରକାରୀ ଅଧିକାରୀଙ୍କ ମଧ୍ୟରେ ସେତେବେଳେ କୋକୁଆଭୟ ସୃଷ୍ଟି ହୋଇଥିଲା। ଉଚ୍ଚସ୍ତରୀୟ କାର୍ଯ୍ୟାନୁଷ୍ଠାନ ନ ହେବା ହେତୁ ମାଫିଆ ସକ୍ରିୟ ହୋଇ ଉଠିଛନ୍ତି। ବୈରୀ ପଞ୍ଚାୟତ ଅନ୍ତର୍ଗତ ବଗଉଠାରେ ଏକ ବେଆଇନ ଖାଦାନ ଚାଲିଥିବାବେଳେ ସୀମା ନିର୍ଦ୍ଧାରଣ ନ ହୋଇଥିବା ହେତୁ ସେମାନେ ଦର୍ପଣ ତହସିଲ ଅଞ୍ଚଳରେ ଖୋଳୁଥିବା ବେଳେ ଏହା ଟାଙ୍ଗୀ ତହସିଲର ବୋଲି କହୁଥିବା ଦେଖିବାକୁ ମିଳିଛି। ଏ ସମ୍ପର୍କରେ ଦର୍ପଣ ତହସିଲଦାର ପ୍ରଦୀପ କୁମାର ସେଠୀଙ୍କୁ ପଚାରିବାରେ ସେ କୁହନ୍ତି, ବେଆଇନ ଖନନ ସମ୍ପର୍କରେ ଖବର ପାଇଲେ ସଙ୍ଗେସଙ୍ଗେ ଚଢ଼ାଉ ଜାରି ରହୁଛି ଏବଂ ସମ୍ପୃକ୍ତ ଗାଡ଼ି ମାଲିକଙ୍କ ନିକଟରୁ ମୋଟା ଅଙ୍କର ଜରିମାନା ମଧ୍ୟ ଆଦାୟ କରାଯାଉଛି। ଚଳିତ ବର୍ଷ ବେଆଇନ ଲଘୁ ଖଣିଜ ଦ୍ରବ୍ୟ ଚାଲାଣରେ ଆମ ତହସିଲ ସର୍ବାଧିକ ଜରିମାନା ଆଦାୟ କରିଛି। ଆଗକୁ ବେଆଇନ ଖନନକାରୀଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ନିଆଯିବ। ଏବେ ଦେଖିବାକୁ ଅପେକ୍ଷା କେବେ କାର୍ଯ୍ୟାନୁଷ୍ଠାନ ଗ୍ରହଣ କରାଯାଉଛି।